b'\n_START_ARTICLE_\nGozdna \xc5\xbeeleznica v Kolovcu\n_START_PARAGRAPH_\nGozdna \xc5\xbeeleznica v Kolovcu je bila prometna pot za prevoz lesa iz okoli\xc5\xa1kih gozdov do naselja Kolovec._NEWLINE_Severozahodno od Radomelj je manj\xc5\xa1i kraj Kolovec. Lastnik tamkaj\xc5\xa1ne gra\xc5\xa1\xc4\x8dine in obse\xc5\xbenih gozdov Feliks Stare, ki je bil tudi lastnik vodne \xc5\xbeage in lesne tovarne je za dovoz lesa do svojih obratov zgradil ozkotirno gozdno \xc5\xbeeleznico. Proga se je pri\xc4\x8dela pribli\xc5\xbeno 0,5 km severno od Kolovca, na prostoru, ki mu \xc5\xa1e danes re\xc4\x8dejo Na Rampi, od koder je tekla proti severu. Dolga je bila okoli 3 km. O sami progi ni zanesljivih podatkov, vendar g. Brate na podlagi zbranih podatkov sklepa, da je bila \xc5\xbeeleznica zgrajena okoli leta 1894. Sama proga je bila preprosta samote\xc5\xbena gozdna \xc5\xbeeleznica. Tovorne vagon\xc4\x8dke so ro\xc4\x8dno potiskali v gozd. Nalo\xc5\xbeeni pa so se samote\xc5\xbeno vra\xc4\x8dali skupaj z zavira\xc4\x8di, ki so jih zavirali, da niso prehitro vozili in iztirili. Tirna \xc5\xa1irina je bila verjetno 60 ali 76 cm. \xc5\xbdeleznica je obratovala do konca prve svetovne vojne, ko so zaradi izsekanih gozdov progo ukinili in jo razstavili._NEWLINE_Od same proge razen ledinskih imen ni ostalo ni\xc4\x8d. Vse ka\xc5\xbee, da so po trasi ukinjene proge zgradili gozdno cesto, tako da je natan\xc4\x8dno prepoznavanje ostankov proge skoraj nemogo\xc4\x8de.'